北山四時招隠辭  其四
作者：周密
朝代：宋

paragraphs: 風栗栗兮雲黄，梅事動兮貞芳。
紛白月兮廣野，屑寶璐兮平岡。
雲可怡兮日可獻，野可擷兮水可湘。
拾樵蘇兮野爨，儲橡栗兮山糧。
竹房深兮雲暖，芸几浄兮春薌。
官無徵兮村靜，年屢有兮金穰。
我今不樂兮歲遲暮，處嘉遯兮徜徉。
擊鮮拊缶兮聊以卒歲，誰爭子所兮樂其樂兮無央。